CELEX: 32017R1343
Language: et
Date: 2017-07-18 00:00:00
Title: Komisjoni rakendusmäärus (EL) 2017/1343, 18. juuli 2017, millega muudetakse tariifi- ja statistikanomenklatuuri ning ühist tollitariifistikku käsitleva nõukogu määruse (EMÜ) nr 2658/87 I lisa

19.7.2017   
            
            
               ET
            
            
               Euroopa Liidu Teataja
            
            
               L 186/1
            
         KOMISJONI RAKENDUSMÄÄRUS (EL) 2017/1343,
   18. juuli 2017,
   millega muudetakse tariifi- ja statistikanomenklatuuri ning ühist tollitariifistikku käsitleva nõukogu määruse (EMÜ) nr 2658/87 I lisa
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 23. juuli 1987. aasta määrust (EMÜ) nr 2658/87 tariifi- ja statistikanomenklatuuri ning ühise tollitariifistiku kohta, (1) eriti selle artikli 9 lõike 1 punkti e,
   ning arvestades järgmist:
   
               (1)
            
            
               Määrusega (EMÜ) nr 2658/87 kehtestati kaupade nomenklatuur (edaspidi „kombineeritud nomenklatuur“ või „CN“), mis on esitatud kõnealuse määruse I lisas.
            
         
               (2)
            
            
               Õiguskindluse huvides on vaja täpsustada rubriigi 1901 jäme- ja peenjahust, tangudest, tärklisest või linnaseekstraktist või rubriikidesse 0401–0404 kuuluvatest kaupadest valmistatud ning toidulisanditena kasutamiseks ettenähtud kapslite, tablettide, pastillide ja pillide klassifikatsiooni.
            
         
               (3)
            
            
               Vastavalt Euroopa Liidu Kohtu otsusele liidetud kohtuasjade C-410/08–C-412/08 (2) kohta, tuleb toidulisanditena kasutamiseks ettenähtud söödavad toiduvalmistised, mis koosnevad peamiselt taimsest või loomsest õlist ja vitamiinilisanditest ning on esitatud mõõdetud annustena (kapslid), klassifitseerida rubriiki 2106 („Mujal nimetamata toiduained“).
            
         
               (4)
            
            
               Kõnealuses kohtuotsuses selgitas Euroopa Kohus, et asjaomaste kaupade puhul on selline esitusviis (nt ümbrises) määrava tähtsusega tegur, mis viitab sellele, et need toimivad toidulisandina, kuna see esitusviis määrab ära toiduvalmistise doosid, omastamise ja selle, kus need peavad toimet avaldama. Seega määravad asjaomaste kaupade kasutusviisi ja olemuse ära mõlemad tegurid (nii ümbris kui ka selle toidulisandisisu).
            
         
               (5)
            
            
               Harmoneeritud süsteemi selgitavates märkustes rubriigi 2106 kohta on märgitud, et sellesse rubriiki kuuluvad valmistised, mida sageli nimetatakse toidulisanditeks, millele on lisatud vitamiine ja mõnikord ka väga väikestes kogustes rauaühendeid ning mis on sageli esitatud pakendis koos märkega nende tervistava mõju kohta.
            
         
               (6)
            
            
               Rubriigi 1901 jäme- ja peenjahust, tangudest, tärklisest või linnaseekstraktist või rubriikidesse 0401–0404 kuuluvatest kaupadest valmistatud toidulisandid, mis on esitatud väljamõõdetud doosidena nagu kapslid, tabletid, pastillid ja pillid, ei kuulu rubriiki 1901, sest nende spetsiifiline esitusviis viitab neile kui toidulisanditele. Toidulisandid on väga spetsiifilist liiki toiduvalmistised, mida on nimetatud üksnes harmoneeritud süsteemi selgitavates märkustes rubriigi 2106 kohta ja mis üldiselt esitatakse väljamõõdetud doosidena. Seega ei vasta rubriigi 1901 jäme- ja peenjahust, tangudest, tärklisest või linnaseekstraktist või rubriikidesse 0401–0404 kuuluvatest kaupadest valmistatud toiduvalmistised, mis on ette nähtud kasutamiseks toidulisandina ja esitatakse väljamõõdetud doosidena, rubriigi 1901 kriteeriumidele ning need tuleks klassifitseerida rubriiki 2106.
            
         
               (7)
            
            
               Õiguskindluse tagamiseks tuleks kombineeritud nomenklatuuri sätetes viidata eespool osutatud kohtupraktikale. See on osaliselt saavutatud tänu komisjoni rakendusmäärusega (EL) nr 698/2013 (3) gruppi 21 lisamärkuse 5 lisamisele. Kõnealuse meetmega järjepidevuse ja ühtsuse tagamiseks tuleks vastav lisamärkus lisada ka gruppi 19.
            
         
               (8)
            
            
               Seepärast tuleks kombineeritud nomenklatuuri teise osa gruppi 19 lisada uus lisamärkus, et tagada selle ühetaoline tõlgendamine kogu Euroopa Liidus.
            
         
               (9)
            
            
               Seepärast tuleks määrust (EMÜ) nr 2658/87 vastavalt muuta.
            
         
               (10)
            
            
               Käesoleva määrusega ettenähtud meetmed on kooskõlas tolliseadustiku komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EMÜ) nr 2658/87 I lisas esitatud kombineeritud nomenklatuuri teise osa gruppi 19 lisatakse lisamärkus 4:
   
      
                  
                     „4.
                  
               
               
                  Rubriigi 1901 jäme- ja peenjahust, tangudest, tärklisest või linnaseekstraktist või rubriikidesse 0401–0404 kuuluvatest kaupadest valmistatud toiduvalmistisi, mis on esitatud selliste väljamõõdetud doosidena nagu kapslid, tabletid, pastillid ja pillid, mis on ette nähtud kasutamiseks toidulisanditena, ei klassifitseerita rubriiki 1901. Toidulisandi põhiomadus ei tulene üksnes selle koostisosadest, vaid ka selle erilisest esitusviisist, mis viitab sellele, et toode toimib toidulisandina, kuna see määrab ära toiduvalmistise doosid, omastamise ja selle, kus need peavad toimet avaldama. Sellised toidulisandid klassifitseeritakse rubriiki 2106, kui neid ei ole mujal nimetatud.“.
               
            
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 18. juuli 2017
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  EÜT L 256, 7.9.1987, lk 1.
   
      (2)  Kohtuotsus, 17.12.2009, Swiss Caps AG, C-410/08–C-412/08, ECLI:EU:C:2009:794.
   
      (3)  Komisjoni 19. juuli 2013. aasta rakendusmäärus (EL) nr 698/2013, millega muudetakse tariifi- ja statistikanomenklatuuri ning ühist tollitariifistikku käsitleva nõukogu määruse (EMÜ) nr 2658/87 I lisa (ELT L 198, 23.7.2013, lk 35).